11 जुलाई, 1987 में विश्व की जनसंख्या ने 5 अरब के आंकड़े को पार किया था। तब संयुक्त राष्ट्र ने जनसंख्या वृद्धि को लेकर दुनिया भर में जागरूकता फैलाने के लिए यह दिवस मनाने का निर्णय लिया। तब से इस विशेष दिन को हर साल एक याद और परिवार नियोजन का संकल्प लेने के दिन के रूप में याद किया जाने लगा। विभिन्न मंचों पर विशेषज्ञों, चिंतकों, नीति-निर्धारकों आदि के द्वारा बढ़ती जनसंख्या से जुड़ी समस्या और इसकी भयावहता से लोगों को अवगत कराते हुए अपनी चिंताओं को प्रदर्शित करने का चलन शुरू हो गया। 'विश्व जनसंख्या दिवस' के आयोजनों के दौरान समाजशास्त्रियों के द्वारा विश्व भर में बढ़ती जनसंख्या को श्राप और देश व दुनिया के लिए खतरनाक बताने का ट्रेंड ऐसे आयोजनों का आवश्यक अंग बन गया। लोगों के दिमाग में बार बार यह बात ठूंस दी गई कि जनसंख्या का बढ़ना एक खतरनाक और हानिकारक प्रवृति है और यदि इसे नियंत्रित न किया गया तो शीघ्र ही सबका विनाश तय है।